Official Journal L 344 , 28/12/2001 P. 0090 - 0092



Pożizzjoni komuni tal-kunsill tas-27 ta’ Diċembru 2001 dwar il-ġlieda kontra t-terroriżmu (2001/930/PESK) IL-KUNSILL TA’ L-UNJONI EWROPEA Wara li kkunsidra t-Trattat dwar l-Unjoni Ewropea, partikolarment l-Artikolu 15 u 34 tiegħu, Billi: (1) Fil-Laqgħa Straordinarja tal-21 ta’ Settembru 2001, il-Kunsill Ewropew iddikjara li t-terroriżmu huwa sfida reali għad-dinja u għall-Ewropa u li l-ġlieda kontra t-terroriżmu huwa oġġettiv b’prijorità għolja ta’ l-Unjoni Ewropea. (2) Fit-28 ta’ Settembru 2001, il-Kunsill tas-Sigurtà tan-Nazzjonijiet Uniti addotta r-resoluzzjoni 1373(2001), li kkonferma mill-ġdid li atti terroristiċi jgħeddu l-paċi u s-sigurtà u li jordna ċerti miżuri kontra t-terroriżmu partikolarment il-ġlieda kontra l-finanzjament tat-terroriżmu u l-provvista ta’ postijiet tal-kenn għat-terroristi. (3) Fit-8 ta’ Ottubru 2001, il-Kunsill ikkonferma mill-ġdid id-determinazzjoni ta’ l-UE u l-Istati Memri tagħha li jikkontribwixxu bl-iktar mod sħiħ, b’mod koordinat, fil-koalizzjoni globali kontra t-terrorizmu taħt il-patroċinju tan-Nazzjonijiet Uniti. Il-Kunsill reġa’ tenna d-determinazzjoni ta’ l-Unjoni li tattakka l-fonti li jiffinanzjaw it-terroriżmu, b’koperazzjoni tajba ma’ l-Istati Uniti. (4) Fid-19 ta’ Ottubru 2001, il-Kunsill Ewropew iddikjara li huwa ddeterminat li jiġġieled kontra tterroriżmu ta’ kull tip madwar id-dinja u li ser ikompli fl-isforzi tiegħu biex isaħħaħ il-koalizzjoni tal-Komunità Internazzjonali biex tiġġieled kontra kull tip ta’ terroriżmu, per eżempju, billi tiżdied il-koperazzjoni bejn is-servizzi operattivi li huma risponsabbli għall-ġlieda kontra t-terroriżmu: L-Europol, L-Eurojust, is-servizzi ta’ l-intelliġenza, il-forzi politiċi u l-awtoritajiet ġudizzjarji. (5) Diġà bdew l-isforzi biex jiġu implimentati ċerti miżuri elenkati iktar l-isfel. (6) Taħt dawn iċ-ċirkostanzi straordinarji, hemm bżonn ta’ sforzi mill-Komunità biex jiġu implimentati l-miżuri elenkati iktar l-isfel, ADOTTA DIN IL-POŻIZZJONI KOMUNI: Artikolu 1 Il-provvista jew ġbir intenzjonali, b’kull mod, direttament jew indirettament, ta’ fondi miċ-ċittadini jew fit-territorju ta’ kull Stat Membru ta’ l-Unjoni Ewropea bl-intenzjoni li l-fondi jiġu użati, jew bil-konoxxenza li jiġu użati għal atti terroristiċi għandhom jiġu kkriminalizzati. Artikolu 2 Fondi u assi finanzjarji jew riżorsi ekonomiċi ta’: - persuni li jikkommettu, jew li jippruvaw jikkommettu, atti terroristiċi jew li jipparteċipaw jew jiffaċilitaw il-kommissjoni ta’ atti terroristiċi; - entitajiet kontrollati jew lii huma propjetà, direttament jew indirettament, ta’ persuni simili; u - persuni u entitajiet li jaġixxu da parti ta’ jew taħt id-direzzjoni ta’ persuni jew entitajiet simili, inklużi fondi li joħorġu jew li huma ġenerati minn propjetà kontrollata, direttament jew indirettament, minn persuni simili u persuni u entitajiet assoċjati, għandhom jiġu ffriżati. Artikolu 3 Fondi, assi finanzjarji jew riżorsi ekonomiċi jew servizzi relatati m’għandhomx ikunu disponibbli, direttament jew indirettament, għall-benefiċċju ta’: - persuni li jikkommettu jew li jippruvaw jikkommettu, jew li jiffaċilitaw jew li jipparteċipaw f’atti terroristiċi; - entitajiet ikkontrollati minn jew ta’ persuni simili, direttament jew indirettament; u - persuni jew entitajiet li jaġixxu da parti ta’ jew taħt id-direzzjoni ta’ persuni simili. Artikolu 4 Għandhom jittieħdu miżuri biex kull forma ta’ appoġġ jiġi mrażżan, attiv jew passiv, lill-entitajiet jew persuni involuti f-atti terroristiċi, inklużu miżuri bl-għan li jitrażżan ir-reklutament ta’ membri ta’ gruppi terroristiċi u li jelimina l-provvista ta’ armi lit-terroristi. Artikolu 5 Għandhom jittieħdu passi biex ma jitħallewx isiru atti terroristiċi, inklużi passi għall-iskambju ta’ informazzjoni bejn Stati Membri jew Stati Membri u terzi Stati biex isiru twissijiet fil-ħin. Artikolu 6 Post tal-kenn għandu jiġi nnegat lill dawk li jiffinanzjaw, jippjanaw, jappoġġaw jew jikkommettu atti terroristiċi, jew li jipprovdu post tal-kenn. Artikolu 7 Persuni li jiffinazjaw, jippjanaw, jiffaċilitaw jew li jikkommettu atti terroristiċi m’għandhomx jitħallew jużaw it-territorji ta’ l-Istati Membri ta’ l-Unjoni Ewropea għall-skopijiet li jmorru kontra l-Istati Membri, terzi Stati u ċ-ċittadini tagħhom. Artikolu 8 Persuni li jipparteċipaw billi jiffinanzjaw, jippjanaw u jippreparaw atti terroristiċI jew li jappoġġaw dawn l-atti għandhom jitresqu quddiem l-awtoritajiet tal-ġustizzja; dawn l-atti terroristiċi għandhom jitqiesu bħala reati kriminali serji fil-liġijiet u regolamenti ta’ l-Istati Membri, u l-piena għandha tirrefleti din is-serjetà. Artikolu 9 L-Istati Membri għandhom jagħtu lill-xulxin, u lill-terzi Stati, assistenza bl-iktar mod komplet fir-rigward ta’ investigazzjonijiet kriminali jew proċeduri kriminali relatati ma’l-iffinanzjar jew l-appoġġ ta’ atti terroristiċi skond il-liġi domestika u internazzjonali, u dan jinkludi assistenza fil-ġbir ta’ evidenza li tkun fil-pussess ta’ Stat Mebru jew Stat terz ieħor u li hija neċessarja għall-proċeduri. Artikolu 10 Il-moviment ta’ terroristi jew ta’ gruppi terroristi m’għadux jitħalla, u dan, billi jkun hemm kontroll effettiv fuq il-fruntieri u kontroll fuq il-ħruġ ta’ karti ta’ l-identità u ta’ dokumenti ta’ l-ivvjaġġar, u b’miżuri kontra l-iffalsifikar, jew użu bil-frodi ta’ karti ta’ l-identità u dokumenti ta’ l-ivvjaġġar. Il-Kunsill jinnota l-intenzjoni tal-Kummissjoni li jressaq proposti f’dan ir-rigward, meta approprjat. Artikolu 11 Għandhom jittieħdu passi biex jiġi intensifikat u aċċellerat l-iskambju ta’ informazzjoni operatiiva, speċjalment fir-rigward ta’ azzjonijiet u movimenti ta’ persuni terroristi jew networks; dokumenti ta’ l-ivvjaġġar iffalsifikati; traffikar ta’ l-armi, splussivi jew materjal sensittiv; l-użu ta’ teknoloġija tal-komunikazzjoni minn gruppi terroristiċi u t-theddida ta’ l-użu ta’ armi tad-distruzzjoni tal-massa. Artikolu 12 Informazzjoni għandha tiġi skambjata bejn l-Istati Membri jew bejn Stati Membri u terzi Stati skond il-ligi nazzjonali u internazzjonali, u l-koperazzjoni bejn l-Istati Membri jew bejn l-Istati Membri u terzi Stati għandha titjieb fir-rigward ta’ affarijiet amministrattivi u ġudizjarji biex jiġu evitati atti terroristiċi. Artikolu 13 Il-koperazzjoni bejn l-Istati Membri jew bejn l-Istati Membri u terzi Stati, partikolarment permezz ta’ ftehim bilaterali u multilaterali, biex jiġu evitati u mrażżnin attakki terroristiċi u biex jittieħdu passi kontra dawn li jikkommettu atti terroristiċi, għandha titjieb. Artikolu 14 L-Istati Membri għandhom jissieħbu mill-aktar fis possibbli mal-konvenzjonijiet u protokolli relevanti dwar it-terroriżmu kif elenkati fl-Anness. Artikolu 15 L-Istati Membri għandhom iżidu l-koperazzjoni u jimplimentaw b’mod sħiħ il-konvenzjonijiet u protokolli internazzjonali relevanti dwar it-terroriżmu u mar-Resoluzzjonijiet tal-Kunsill tas’Sigurtà tan-Nazzjonijiet Uniti 1269(1999) u 1368(2001). Artikolu 16 Il-miżuri xierqa għandhom jittieħdu skond id-disposizzjonijiet relevanti tal-liġi nazzjonali u internazzjonali, inklużi standards tad-drittijiet fundamentali tal-bniedem, qabel ma jingħata l-i status ta’ refuġjat, bil-għan illi jiġi assigurat li min qed ifittex l-ażil ma jkunx ippjana, iffaċilita jew ipparteċipa f’atti terroristiċi. Il-Kunsill innota l-intenzjoni tal-Kummissjoni li tressaq proposti f’dan ir-rigwrad, meta approprjat. Artikolu 17 Għandhom jittieħdu passi skond il-liġi internazzjonali biex jiġi assigurat li l-i status ta’ refuġjat ma jiġix abbużat minn dawk li jikkommettu dawn l-atti, dawk li jorganizzaw jew li jiffaċilitaw atti terroristiċi u li pretensjonijiet ta’ motivazzjoni politika ma jiġux rikonoxxuti bħala bażi biex ma tiġix aċċettata talba għall-estradizzjoni ta’ dawk li kappaċi jkunu terroristi. Il-Kunsill innota l-intenzjoni tal-Kummissjoni li tressaq proposti f’dan ir-rigward, meta approprjat. Artikolu 18 Din il-Pożizzjoni Komuni tidħol fis-seħħ fid-data li tiġi adottata. Artikolu 19 Din il-Pożizzjoni Komuni għandha tiġi ppubblikata fil-Ġurnal Uffiċjali. Magħmula fi Brussell, fis-27 ta’ Diċembru 2001. Għall-Kunsill Il-President L. Michel -------------------------------------------------- ANNESS Lista ta' konvenzjonijiet u protokolli internazzjonali dwar ir-terroriżmu skond l-Artikolu 14 1. Konvenzjoni dwar Offiżi u Ċerti Offiżi Oħra Kommessi Abbord Inġenji ta' l-Ajru - Tokyo ta' l- 14.9.1963 2. Konvenzjoni għaż-Żamma Illegali ta' Inġenji ta' l-Ajru - The Hague tas- 16.12.1970 3. Konvenzjoni dwar it-Trażżin ta' Atti Illegali Kontra s-Sigurtà ta' Inġenji ta' l-Ajru - Montreal tat- 23.9.1971 4. Konvenzjoni dwar il-Prevenzjoni u il-Piena għar-Reati Kontra Persuni li huma Protetti Internazzjonalment, Inklużi Persuni Diplomatiċi - New York ta' l- 14.12.1973 5. Konvenzjoni Ewropea dwar it-Trażżin tat-Terroriżmu - Strasbourg tas- 27.1.1977 6. Konvenzjoni Kontra t-Teħid ta' Ostaġġi - New York tas- 17.12.1979 7. Konvenzjoni dwar il-Protezzjoni Fiżika ta' Materjali Nukleari - Vienna tat- 3.3.1980 8. Protokoll għat-Trażżin ta' Atti Illegali ta' Vjolenza f'Ajruporti li jservu l-Avjazzjoni Internazzjonali, li jikkumplementa il-Konvenzjoni għat-Trażżan ta' Atti Illegali kontra Inġenji ta' l-Ajru - Montreal ta' l- 24.2.1988 9. Konvenzjoni għat-Trażżin ta' Atti Illegali Kontra s-Sigurtà tan-Navigazzjoni Marittima - Rome ta' l- 10.3.1988 10. Protokoll għat-Trażżin ta' Atti Illegali Kontra s-Sigurtà ta' Pjattaformi Fissi fil-Blata Kontinentali - Rome ta' l- 10.3.1988 11. Konvenzjoni dwar l-Immarkar ta' Splussivi tal-Plastik għall-Użu ta' l-iskoperta - Montreal ta' l- 1.3.1991 12. Konvenzjoni tan-NU dwar it-Trażżin ta' Bombardamenti Terroristiċi - New York tal- 15.12.1997 13. Konvenzjoni tan-NU għat-Trażżin tal-Finanzjament tat-Terroriżmu - New York, tad- 9.12.1999 --------------------------------------------------